કાળાં નાણાંનું સર્જન કરતાં ત્રણ મુખ્ય તત્વોમાં એક છે ક્રિમિનલ પ્રવૃત્તિ-ગુનાહિત પ્રવૃત્તિ; જેમાં સ્મગલિંગ, ચીટિંગ, સ્કૅમ, કિડનૅપિંગ, ડ્રગ્સ બિઝનેસ વગેરેનો સમાવેશ છે. બીજું તત્વ છે લાંચ-રુશવત અને ત્રીજું તત્વ છે લોકો દ્વારા છુપાવવામાં આવતી પોતાની સાચી આવક. આ આવક છુપાવવામાં મધ્યમ વર્ગ, તેમને આવું કરવાની સલાહ-માર્ગદર્શન આપતા ટૅક્સ-એક્સપર્ટ, કથિત કરમાફી યોજનાઓ, જોગવાઈઓ, કરવેરા સંબંધી થતા વિવિધ દેશો વચ્ચેના કરારો, કહેવાતા ટૅક્સ-હેવન દેશોની કરામતો પણ આમાં ભાગ ભજવે છે. તેમને આવું કરવા માટે મજબૂર કરતા કરવેરાના દર, વાસ્તવિક કારમી મોંઘવારી તેમ જ સમય સાથે સતત વિકટ બનતા જતા સંજોગો લોકોને આવક છુપાવવાની રીત શીખવે છે અને મજબૂર પણ કરે છે.